En 21-årig mand fra Hjørring og en 22-årig mand fra Nørresundby var tirsdag tiltalt for at have voldtaget en 17-årig pige i et sommerhus ved Hørmested 12. februar sidste år. Begge mænd er nu frifundet for anklagerne. De tiltalte og den forurettede skulle tirsdag i vidneskranken og fortælle deres side af sagen, mens en anden pige, som havde været tilstede i rummet, også skulle vidne. -	Der var ikke bred enighed om, hvad der var foregået, så det endte med, at retten ikke fandt bevis for, at der var sket en voldtægt, siger forsvarsadvokat Rasmus Amandusson. Anklager utilfreds med dommen Dommerne lagde ifølge senioranklager ved Nordjyllands Politi Jette Rubien vægt på, at den forurettede pige selv tog tøjet af, selv kyssede med drengene og at hun ikke brugte ordet nej. Hun er ikke tilfreds med den dom, som retten fandt frem til - nemlig frikendelse af de to mænd. -	Jeg skal lave en indstilling til statsadvokaten med henblik på at overveje eventuel anke, siger Jette Rubien. Anklageren medgiver dog, at det er en svær bevismæssig vurdering, når der er fire i rummet, og det er et spørgsmål om samtykke.

Opsummering:
I Retten i Hjørring blev to mænd, der var tiltalt for at voldtage en 17-årig pige i et sommerhus, frikendt.